
Despre articol Rezumat 
Istoric: Analiza cîtorva opoziții sinonimice în limba română are ca scop ilustrarea va- 
Primit 2 mai 2020 riaţiei lor în plan diacronic și în plan diatopic, a raportului dintre aceste două 
Acceptat 4 mai 2020 planuri, precum şi a modului în care aceste realităţi lingvistice sînt tratate la 
Publicat 10 iunie 2020 nivel lexicografic, în special în dicționarele de sinonime. Dicţionarele de sino- 
nime elaborate în perioada contemporană nu acordă suficientă atenţie raportu- 
Cuvinte-cheie: lui dintre sinonime, articolele lexicografice constînd, în principiu, din ordonarea 
sinonime sinonimelor cuvîntului titlu pe baza sensurilor, în unele cazuri cu adăugarea de 
opoziţie exemple. Această metodă „cumulativă” este favorizată și de definiţia insuficient 
variaţie de clară a raportului de sinonimie. Astfel, în urma analizei a patru perechi de 
diacronie sinonime din vocabularul de bază al limbii române, se constată existenţa unei 
sincronie abordări aproximative şi uneori complet neadecvate a opoziţiilor sinonimice în 
lexicografie două dicționare de sinonime reprezentative ale limbii române. Organizarea arti- 


colelor lexicografice din aceste dicționare indică adesea o cunoaștere insuficientă 
a istoriei cuvintelor și a reflectării acesteia ca variație la nivel dialectal. Metoda 
exemplificării este un alt aspect negativ al celor două dicționare, deoarece autorii 
construiesc în mod intenționat exemple irelevante pentru identificarea diferen- 
ţelor dintre sinonime. 


1. Introducere 


Distingerea cu claritate între entităţile cu un grad înalt de similitudine este unul dintre aspectele impor- 
tante ale cunoașterii. Aristotel îi conferă prioritate absolută în cadrul Cazegoriilor, unde întîi sînt defi- 
nite omonimia, sinonimia și paronimia. Definiţia dată de Aristotel sinonimiei diferă faţă de definițiile 
actuale, în primul rînd deoarece obiectivul este diferit, şi anume cunoașterea lucrurilor, nu cunoașterea 
limbii. Limba este avută în vedere prin prisma caracterului ei designativ. Din acest motiv, definițiile lui 
Aristotel nu se află în același plan cu definițiile actuale, care au ca obiectiv cunoașterea limbii prin prisma 
caracterului ei semnificativ. Obiectivul prezentei contribuţii este tratamentul lexicografic al sinonimelor, 
însă o minimă atenţie acordată conceptului de sinonimie' la Aristotel și a diferenţei de perspectivă arată că 
definiţia sinonimelor lingvistice trebuie să fie mai clară. Atît definiţia, cât şi analiza sinonimelor trebuie să 
se pună accent pe diferenţele dintre sinonime, și nu pe nucleul comun, ceea ce implică şi o altfel de tratare 
a acestora în dicţionare, îndeosebi în cele specializare. 
Sinonimele „logice” sînt definite de Aristotel prin recurgerea la un exemplu simplu: 


Se numesc sinonime cele la care deopotrivă numele este comun și raţiunea de a fi, potrivită cu 
numele, e acceaşi, ca, de pildă, vieţuitor este atît omul cît şi boul. Într-adevăr, omul şi boul sînt 
desemnaţi cu numele comun de vieţuitor, iar raţiunea de a fi este aceeași; căci, dacă ar reda cineva, 
pentru rațiunea fiecăruia, care este și la unul, și la altul firea de vicţuitor, ar reda o aceeași rațiune. 
(Aristotel, 2005, p. 9 [Categorii, la]) 

Deşi cadrul definiţiei aristotelice nu este unul lingvistic— lucru valabil, de altfel, în toată opera sa—, sino- 
nimele „logice” ar putea fi asimilare, potrivit lui Rey-Debove, raportului de cohiponimie: 


On peut interpréter aujourd'hui ces «synonymes» [homme et bæuf ] comme des cohyponymes 
de Phyperonyme animal. (Rey-Debove, 1997, p. 91) 


Însă, prin referinţa la om şi la bou, Aristotel nu vizează cuvintele o7 şi bou, ci realităţile om şi bou. Aşadar, 
omul şi boul sînt două realităţi sinonime, întrucît poartă același nume, vżețuitor, şi au același statut la nivel 
ontic (au aceeaşi „rațiune de a fi”). Spre deosebire de realităţile sinonime, cele omonime nu au același statut 
la nivel ontic: cuvîntul om desemnează atît viețuitorul om, cît şi imaginea pictată a omului (Aristotel, 2005, 
p. 9 [Cazegorii, la]). Sinonimia dintre om și bou se reflectă în vorbire prin interschimbabilitatea lor în 
poziţia de subiect în propoziţia cu predicatul „vieţuitor”: „Omul/ boul este (un) vieţuitor”. 

Sinonimele lingvistice, deși par a fi departe de sinonimele din Categorii, sînt totuși similare cu acestea. 
Clasei superioare (regnul animal, în exemplul dat)—din care fac parte sinonimele (omul și boul)—de la 
Aristotel îi corespunde, în cazul sinonimelor lingvistice, nucleul semantic comun. Însă, spre deosebire de 
sinonimele „logice”, în cazul cărora diferențele sînt clare și nu sînt considerate relevante, în cazul sinonimiei 
lingvistice diferenţele sînt mult mai puţin evidente, motiv pentru care accentul trebuie să cadă tocmai pe 
diferenţele dintre sinonime și mai puţin pe nucleul comun. 

Totuşi, în mod surprinzător, sinonimele sînt definite în general ca avînd „același sens” sau „aproape 
același sens”. Alteori, utilizîndu-se alți termeni, sinonimele sînt prezentate ca „totale” sau „parţiale”, însă 
conceptul de sinonimie „totală” este greu de susținut, în special deoarece intră în conflict cu principiul 
economiei în limbă, problemă discutată și în literatura română de specialitate (vezi Bucă & Evseev, 1976, 
p. 119-125; Vinţeler, 1983, p. 27-29; Forăscu, 2007, p. 14-17). Bufmann (2008, s.v. Synonymie) 
atrage atenţia că conceptul de sinonimie „totală” intră în contradicţie cu principiul economiei în limbă 
cel puţin la nivel lexicului. Conform aceleiași lucrări, sinonimia „parţială” presupune fie diferențe de 
ordin semantic (la nivel denotativ sau conotativ), fie anumite particularități: regionale, sociodialectale, 
politice, stilistice sau de jargon („fachsprachliche”). Seria de particularități reprezintă de fapt diferenţele 
de nivel de limbă. Excepţie fac particularităţile stilistice, care se situează la nivelul actului de vorbire și care 
exploatează diferenţele semantice sau de nivel de limbă dintre sinonime. De exemplu, sinonimele rom. 
vechi şi bătrîn se diferenţiază la nivel semantic în limba română actuală prin trăsăturile /—viu/ vs. /+viu/. 
Această afinitate semantică nu este respectată într-o afirmaţie precum „maşina este bătrină”, pentru că 
se vizează un efect stilistic, adică se actualizează o marcă a afectivității prin trecerea în plan lingvistic a 
unui obiect în categoria fiinţelor. Așadar, sinonimele pot fi definite ca lexeme cu un nucleu semantic 
comun, care prezintă diferențe semantice sau de nivel de limbă (dicronic, diatopic, diafazic, diastratic). 
Sinonimele considerate totale, în general termeni de specialitate, prezintă diferenţe de nivel de limbă, 
cel puţin pe baza frecvenţei. De exemplu, semivoca/ă şi semiconsoană ar putea fi considerate sinonime 
totale, însă în limba română predomină utilizarea termenului semivocală. În plus, un specialist îi va putea 
utiliza diferențiat în funcție de motivarea termenilor (calitatea fonemului/ funcţionalitatea sa). Esenţialul 
în prezentarea (lexicografică) sau analiza (lexicologică) a sinonimelor constă în identificarea trăsăturilor 
distinctive semantice sau de nivel de limbă. 

Primele dicționarele de sinonime se caracterizează prin obiectivul pezentării cît mai clare a diferenţelor 
dintre sinonime, metodă dominantă pînă în secolul al XIX-lea (vezi Marazzini, 2004; Blumenthal, 2001; 
Leclercq, 2006, p. 32-34; González Perez, 1994; Haß-Zumkehr, 2001, p. 279-283). De exemplu, vechile 
dicţionare de sinonime ale limbii franceze, precum cel al lui Girrard (1718) sau cel al lui Lafaye (1853), nu 
au o continuare în lexicografia franceză actuală în ceea ce priveşte tratamentul sinonimelor. Dicţionarele 
de sinonime contemporane au abandonat abordarea „distinctivă, pentru a trece la una mai facilă, cea 
„cumulativă”: 


[Les dictionnaires de synonymes] qui semblent rencontrer le mieux les faveurs du public mo- 
derne sont «cumulatifs», se limitant pour Lessentiel à fournir des listes de mots semblables, 
illustrés parfois par des exemples éclairants. (Blumenthal, 2001, p. 62) 

Această metodă este generală astăzi, însă prezintă pericolul de a fi asimilată parţial și aplicată confuz. 
Metoda cumulativă nu presupune în mod necesar eliminarea analizei diferențelor dintre sinonime, însă 
de multe ori structura articolelor lexicografice redactate astfel reflectă o înțelegere limitată a raportului 
dintre sinonime. Singurul merit al unor astfel de dicționare este acela de a oferi o listă de sinonime pentru 
fiecare cuvînt titlu, organizarea lor în corpul articolului sau explicațiile fiind minime și irelevante. Astfel 
de caracteristici nu conduc însă la aprecieri pozitive: 


Nella produzione moderna dei dizionari di sinonimi italiani, lasceremo da parte una serie di 
opere meno significative, che si limitano a fornire per ogni lemma una lista di parole, senza 
distinzioni di significato, o con indicazioni molto generiche. (Marazzini, 2004, p. 393) 


Analiza atentă a modului în care sînt redactate în dicționarele de sinonime raporturile sinonimice men- 
ţionate în titlu arată că ceea ce Lafaye considera un principiu de bază în analiza sinonimelor nu are ecou 
în metoda preferată în multe dintre dicționarele de sinonime de astăzi: 


Le principe commun est posé. Qu'il sagisse des synonymes grammaticaux ou des synonymes 
étymologiques, le philologue ne craindra pas, en cherchant à y découvrir des différences, de 
poursuivre des chimères. Mais, pour réussir, il faut qu'il connaisse et suivre la méthode légitime. 
(Lafaye, 1853, p. XXX) 


Afirmația lui Lafaye nu poate fi și nici nu a fost vreodată contestată. Dimpotrivă, o dată cu apariţia studiilor 
despre cîmpurile lexicale, importanţa diferenţelor semantice dintre sinonime a fost și mai mult pusă în 
evidenţă: 


Synonymenwârterbuch: Seine Darstellungsform gewinnt vom Wortfeldbegriff aus erneut be- 
sondere Bedeutung. Sein Ordnungsgesetz ist der Bedeutungszusammenhang. 

„Synonyme” sind nicht bedeutungsgleiche, sondern bedeutungsâhnliche Worte. Solche Syn- 
onyme decken nicht vollständig, sondern nur in einem oder in mehreren Hauptmerkmalen, den 
Begriffskernen oder Dominanten. (Stroh, 1985, p. 305) 


Totuşi, în cazul unor dicționare de sinonime există încă tendința de a trata cu superficialitate diferențele, 
fie ele de ordin semantic, fie de nivel de limbă. 


2. Opoziţiile sinonimice şi tratamentul lor lexicografic 


Explicarea unor opoziții sinonimice de tipul semivocală-semiconsoană într-un dicționar de sinonime ar 
pretinde o acribie extremă, însă o minimă informaţie sau o exemplificare edificatoare este necesară pentru 
a înţelege diferenţa între termenii care formează o opoziţie sinonimică, îndeosebi în cazul vocabularului 
de bază. Dicţionarul lui Girrard (1718), deşi foarte vechi, este un model în această privinţă. Chiar dacă în 
dicționarele de sinonime prevalează astăzi o abordare „cumulativă”, inserarea și ordinea sinonimelor într- 
un articol lexicografic trebuie să fie cît mai relevante în privinţa semnificației şi uzului acestora. Explicaţiile 
şi exemplificările, în cazul în care acestea apar, ar trebui să suplinească limitele metodei „cumulative”. 
Analiza sumară a celor patru opoziții semantice menţionate în titlu (chior—orb, vechi-bărrin, copac-pom, 
mal-țărm) pune în evidenţă necesitatea unei abordări mai adecvate și o individualizare mai clară a sino- 
nimelor în lucrările lexicografice, în special în dicționarele de sinonime. În acest sens, am ales ca lucrări 
de referință două dicționare de sinonime reprezentative pentru limba română, Seche & Seche (1997) şi 
Cobeţ & Manea (2013). Pentru prezentarea sensurilor termenilor sinonimi şi a variaţiei lor am folosit 
DLR și atlasele lingvistice ale limbii române (ALR şi seria ALRR/NALR). 

2.1. chior-orb 


Diferenţa dintre adjectivele chżior şi orb este atît de mare, încît se poate pune problema dacă acestea se 
încadrează în definiţia care le prezintă ca avînd „același sens” sau „aproape același sens”. În definitiv, chior 
înseamnă “văzător cu un singur ochi, iar orb înseamnă ‘nevăzător’: 


chior, chiodră adj., subst. [...]. I. 1. (Despre om şi animale) Care vede numai cu un ochi [...]. 


orb?, odrbă adj. 1. (Şi substantivat) (Fiinţă) lipsită de simţul văzului, care nu vede; nevăzător 


[...]. (DLR) 


Însă raportul dintre orb şi chior nu se limitează la cel de la nivelul limbii române literare actuale. Pînă 
la împrumutul din turcă a lui chżor (< te. kör “orb'), cel orb era numit „orb” sau „orb de amîndoi ochii”, 
iar cel chior „orb de un ochi”. Sintagma apare și în DLR (s.v. orb): „Orb de un ochi. M. COSTIN, ap. 
Rosetti-Cazacu, ILR, I, 238”. În primul rînd, este de criticat faptul că DLR nu citează direct din Letopisețul 
(1647) lui Miron Costin. Sintagma „orb de un ochiu” se referă la Bogdan al II-lea, domn al Moldovei 
(1504-1517), care a primit astfel supranumele „cel Orb”, înlocuit uneori astăzi, din cauza anacronismului 
semantic al lui orb, cu „cel Chior”. Intrarea în limba română a neologismului chior—cu aceeași semnificație 
ca şi orb—a făcut posibilă specializarea existentă în limba română actuală. Însă la nivel dialectal au rămas 
urme ale trecutului semantic al lui orb. 

Astfel, la întrebarea din ALR I pentru “chior („Cum spuneţi omului care nu vede cu un ochi?”), răs- 
punsul „orb de un ochi” (uneori doar „orb”) este cvasigeneral în aria nord-vestică: aproape în toată Transil- 
vania (cu excepţia zonei Sibiului și Braşovului), fără excepţie în Maramureş şi Ardeal, cu două excepţii în 
Banat (punctele 26 şi 28), paţial în Oltenia şi în sud-vestul Munteniei (ALR I, h[arta] 67). În schimb, la 
întrebarea pentru ‘orb’ din ALR II (h. 16, întrebarea 6833: „Cum îi ziceţi aceluia ce nu vede?”) apare 
şi răspunsul „chior” în aria sud-estică: predominant în Basarabia, majoritar în Dobrogea și foarte rar în 
Moldova (punctele 365, 605) sau Muntenia (punctul 728). 

Seria ALRR/NALR confirmă în mare parte situaţia din ALR, însă oferă şi cîteva informaţii suplimentare. 
La întrebarea 119, „Cum îi ziceţi omului care nu vede decît cu un ochi?” (şi 120: „Dar dacă e femeie”), 
răspunsul „orb de un ochi” acoperă o arie puţin mai redusă decît cea din ALR I în ceea ce priveşte aria 
nord-vestică: în Transilvania aria lui „chior” nu se reduce la zona Brașovului și a Sibiului, ci cuprinde şi 
zona Hațegului și partea de vest a Hunedoarei, zona de la limita cu Oltenia, precum și cîteva puncte din 
Bistriţa (ALRR-Irans. I, h. 46 şi 47); în Maramureș predomină răspunsul „orb de un ochi”, cu excepţia 
punctelor 221 (Mara) şi 238 (Vişeul de Jos, răspuns sugerat), unde răspunsul este „chior” (ALRR-Maram. 
I, h. 36); în Crişana, de asemenea, predomină răspunsul „orb de un ochi”, dar apare şi „chior”, în special 
înspre Haţeg (NALR-Criș. I, h. 40); în Banat răspunsul este „orb de un ochi”, dar şi „chior” sau „chior de 
un ochi”, uneori alternativ cu „orb de un ochi” (NALR-Ban. I, h. 30, 31); în Oltenia predomină „chior”, 
iar „orb de un ochi” apare rareori (NALR-Olt. I, h. 28, 29). Pentru aria sud-estică răspunsul, cu foarte 
rare excepţii, este „chior”. În vestul Bucovinei se dă răspunsul „orb de un ochi” (NALR-Mold. I, h. 19), 
ceea ce confirmă zona de influență a graiurilor ardelenești (Turculeţ, 1977-1978; vezi și Puşcariu, 1994, 
p. 309-310; TDR, p. 354-355; Lurculeţ, 2002, p. 14-15). 

Răspunsul la întrebarea 117, „Cum ziceţi că este omul care nu vede deloc?” (şi 118: „Dar dacă e 
femeie ?”), este aproape numai „orb” în Transilvania. Excepţiile sînt punctele 453 şi 454 (Crasna și Fundata, 
județul Braşov), unde răspunsul este „chior” (ALRR-Trans. I, h. 44 şi 45). În Maramureș, Crișana, Banat 
şi Oltenia răspunsul e numai „orb” (ALRR-Maram. I, h. 32, 33; NALR-Criș. I, h. 38, 39; NALR-Olt. 
I, h. 27). În schimb, în Moldova „chior” apare cu frecvenţa ridicată (NALR-Mold. I, h. 18, 19). În 
jumătate din punctele de anchetă din Bucovina (de Sud) s-a dat răspunsul „chior”. În rest predomină 
răspunsul alternativ „chior/ orb”, în celelalte puncte răspunsul fiind fie „chior”, fie „orb”, fără posibilitatea 
de a se delimita arii dominate de unul dintre răspunsuri. Explicaţia situaţiei din Moldova este dată de 
câteva răspunsuri ale informatorilor (redate literarizat): „orb e mai nou” (punctul 491), „orb e mai delicat, 
chior e mai de demult” (punctul 566), „din carte: orb” (punctul 638). 

Realitatea diacronică şi cea diatopică (o consecinţă a celei dintîi) nu susțin interpretarea din DLR, s.v. 
chior, sensul 4, unde apare specificarea „(Prin exagerare) Orb (momentan), deși al doilea exemplu ar fi fost 
suficient pentru a nu se fi ajuns la această concluzie: 


4. (Prin exagerare) Orb (momentan). Ce dracu, ești chior? TDRG. Să nu te uiţi înapoi, că acuma 
vine mama; căci cum te-i uita înapoi, îți ia ochii şi rămii chior. ŞEz. 1 229/3. (DLR, s.v. chior) 


În cele două dicţionare de sinonime menţionate chior este glosat prin „orb”, fără altă indicație: 


chior adj. v. chiorîş, cruciș, încrucișat, pieziș, saşiu, sărac, slab, strabic. 
chior adj., s. (înv. şi pop.) ponivós (Om ~). 

chior adj., s. v. nevăzător, orb. 

orb 1. adj., s. nevăzător, (pop.) chior, orbeţ. 2. [...]. (Seche & Seche, 1997) 


chior, chioară adj., s.m., s.f, s.n. I. (pop. şi fam.) 1. adj., s.m., s.f. v. nevăzător, orb?. 2. adj., s.m., 
s.f. v. miop. 3. adj. (despre ochi, privire sau, p. ext., despre oameni) v. cruciş, încrucișat, pieziş, 
saşiu, strabic [...]. 


orb! s.n. [...] orbul gäinilor a. cecitate diurnă <sic!>, hemeralopie. b. hipometropie, miopie, 
miopism. 

orb’, oarbă adj., s.m., s.f. I. 1. adj., s.m., s.f. nevăzător, (pop. şi fam.) chior, (pop.) orbeț, (reg.) 
gav, netrebuit, orban [...]. (Cobe & Manea, 2013) 


Conform celor două dicționare de sinonime, chior este echivalentul semantic la nivel popular al lui orb, 
adică sensul său principal este ‘nevăzător’. Pentru chżor nu sînt date exemple, dar acest fapt poate fi con- 
siderat pozitiv dacă se face o comparație cu exemplele date la următoarele opoziții sinonimice analizate. 
Avînd în vedere exemplele din DLR, îndeosebi cele din articolul chior, se poate afirma că modul în care au 
fost structurate articolele din dicționarele de sinonime nici nu permite introducerea unui exemplu precum 
„În ţara orbilor chioru-i împărat”. 


2.2. vechi-bătriu 


În ceea ce privește sensul principal, “care există de mult timp, adjectivele vechi şi bätrín se deosebesc pe baza 
afinității cu trăsătura /—viu/, respectiv /+-viu/ a determinatului. În limba română veche bäzrín era utilizat 
şi pentru lucruri, iar vechi era utilizat, mai rar, şi pentru entităţi vii, probabil niciodată cu sensul principal 
de “vîrstă înaintată. Bâzr/p este prezentat cu sensul principal amintit în DLR, însă, în mod surprinzător, la 
fel este prezentat şi vechi: 


bătrin, —ă: subst., adj. I. [...]. II. adj. 1. (Despre oameni) Foarte înaintat în vîrstă (în opoziţie 
cu Zînăr, june) [...]. 2. P. ext. De demult, din vremuri vechi, din moși-strămoși, antic [...]. Era 
deprinși oamenii a să închina şi a sluji idolilor din dzile bătrine [...] VARLAAM, c. 221. Vamă 
băzrină [...] PRAVILA MOLD. 24 [|...]. 


vechi adj. 1. (Înv. şi pop.; despre ființe; în opoz. cu tînăr) Bătrîn. Acesta find vechiu și mult 
învățat om au propoveduit strigînd cuvîntul lui Dumnedzău DOSOFTEI, V.S. sept. 24'/16. Să 
legaţi un lanţ de fier de vîrful plopului acestui vechi [...]. Un vechi țăran [...]. (DLR). 


Însă vechi nu a avut niciodată sensul principal de “bărrîn, chiar dacă a avut şi acest sens, însă secundar, pe 
care îl mai are și astăzi la nivel regional. Mai mult, sensul principal apare abia în a treia poziţie în DLR. 
O consultare a documentelor românești din secolele al XVII-lea și începutul celui de-al XVIII-lea arată 
că, dimpotrivă, băzrin a avut statut de arhilexem pentru vechi (vezi Moscal, 2015, p. 7). La întrebările 
506/507 din seria ALRR/NALR („Cum zici că-i un om care nu mai este tînăr?/ Dar dacă e femeie, cum zici 

că este?”) nu s-a înregistrat nici măcar o singură dată răspunsul „vechi”, ceea ce ar fi trebuit să provoace 
îndoieli redactorilor DLR atunci cînd au stabilit ordinea sensurilor cuvântului vechi. 

Nici unul dintre cele două dicţionare de sinonime nu pune în prima poziţie sensul ‘bătrîn la articolul 
vechi, ceea ce corespunde realităţii limbii române. Se poate constata însă o metodă complet nesatisfăcă- 
toare în privinţa exemplificărilor: 


bătrîn s., adj. 1. s. [...]. 2. adj. vîrstnic, (înv. şi reg.) vechi (Uz om =). 3. străvechi, vechi, (fig.) 
cărunt. (Prin codrii cei ~). 


vechi adj. 1. trecut (Din timpurile ~) [...]. 6. bătrîn, străvechi, (fig.) cărunt. (Prin codrii cei ~). 
(Seche & Seche, 1997) 


vechi’, veche adj. I. 1. trecut? Această tradiție s-a păstrat din timpuri vechi [...]. 11. (în opoz. 
cu tînăr; înv. și pop.; despre fiinţe) v. bătrîn, vîrstnic [...]. II. 8. (despre băuturi alcoolice) (fig.) 
bătrîn, (fig. reg.) ros. Vinurile vechi sînt cele mai căutate. A tratat oaspeții cu o țuică veche [...]. 
bătrin, -ă adj., s.m., s.f. I. adj. 1. (în opoz. cu /înăr; despre fiinţe) vîrstnic, (înv. şi pop.) vechi? 
[...]. 2. străvechi, vechi”, (fig.) cărunt. (Schitul se află în mijlocul unei păduri ~). 3. (despre 
băuturi alcoolice) (fig.) vechi?, (fig., reg.) ros. Vinurile bătrine sînt cele mai căutate. A tratat 
oaspeții cu o țuică bătrină [...]. (Cobeţ & Manea, 2013) 


Exemplele ar trebui să fie relevante în ilustrarea sensului sinonimelor. Utilizarea aceluiași exemplu pentru 
întreaga serie sinonimică poate conduce la exemple nerelevante, neadecvate sensului unuia dintre sino- 
nime sau care nu reflectă realitatea limbii. Sintagma „ţuică veche” este corectă, la fel ca și „ţuică bătrînă”, 
aceasta din urmă fiind o reminiscență la nivel de expresie a perioadei statutului de arhilexem a lui bätrín în 
raport cu vechi, aşa cum arată exemplele despre care s-a vorbit mai sus. Însă „vin bătrân” este o sintagmă care 
nu circulă și nu a circular niciodată la nivelul limbii literare. Exemplele pentru „vin bătrîn” sînt extrem de 
rare și pot fi găsite doar în vechi texte (folclorice) dialectale, unde alegerea determinantului băzr?z pentru 
vin poate avea o motivaţie stilistică (ritmul). 


2.3. copac-pom 


Opoziția sinonimică copac-pom constituie un caz diferit față de cele discutate mai sus. Ea nu este bilaterală, 
astfel că nu poate fi tratată fără a se face referire la lemn şi arbore, aşa cum apare în DLR, cu explicaţii și 
exemple relevante: 


copac s.m. [...] 1. Vegetal lemnos al cărui żrunchiu creşte înalt şi se ramifică de obiceiu numai la 
o înălțime oarecare. În unele regiuni copac e termenul general, corespunzând cu arbore; în altele, 
spre deosebire de pom, care e numele arborelui roditor, copac se numeşte în genere orice arbore 
care nu produce roade („poame”) comestibile. (Cuvântul acesta a înlocuit în limba poporului cu 


cotul pe arbore). Cf. lemn [...] = arbor [...]. 


pom s.m. 1. (Adesea determinat prin „fructifer”) Nume generic pentru orice arbore sălbatic sau 
cultivat care produce fructe comestibile; p. gener. copac, arbore [...]. 2. P. restr. (Bot.; 
Transilv. şi prin Maram., prin Bucov., prin Mold.) Prun [...]. 


arbore s.m. [...] Cuvîntul arbure, care se găseşte în textele vechi ardelene pînă prin s. XVII, 
rar însă şi în acestea, a fost înlocuit de popor prin „pom”, „copac” şi alocurea prin „lemn” [...]. În 
literatura nouă s-a introdus arhaismul arbure sau neologismul arbor, care a primit, prin apropiere 
de cuvîntul cel vechiu, și forma arbore [...]. 


lemn s.n. I. 1. (Înv. şi pop.) Arbore, copac, arbust [...]. (DLR) 

La întrebarea 1300 din seria ALRR/NALR („În livadă cresc pomi, dar în pădure ce cresc?”) răspunsul 
dominant este „copaci”, urmat de „arbori” şi „lemne”, cu excepţia sudului Olteniei, unde răspunsul „tot 
pomi” apare de trei ori (punctele 975, 976, 977) şi a cîtorva răspunsuri puţin nuanțate în aceeași zonă 
(punctele 969, 970, 979, 991) (NALR-Olt. III, h. 522). Răspunsul „pomi” se înregistrează o dată și în 
Dobrogea (punctul 878), însă este dublat de răspunsul „copaci”, la sugestia anchetatorului (ALRR-Munt. 
III, h. 412). La întrebarea 1195 din aceeaşi serie („La pruni, meri, peri, cireşi, cum le ziceţi la toţi cu o 
vorbă?”) răspunsul cvasigeneral este „pomi”. Răspunsul este doar „pomi” în Transilvania (ALRR-Trans. 
IV, h. 470), Maramureş (ALRR-Maram. IV, planşa XXXVII) şi Crişana (NALR-Criș. III, h. 603), 
uneori cu determinantul „fructiferi/ de fructe” sau „roditori/ de roadă” în celelalte regiuni. Răspunsul 
„copac” a fost înregistrat în doar câteva puncte din Moldova (punctele 531, 536, 540, 625) şi Dobrogea 
(punctele 882, 886, 888, 889), la care se adaugă răspunsuri cu sintagma „copaci fructiferi” (punctele 514 — 
cu răspunsul dublat de „pomi”, 533, 559) sau „copaci roditori” (punctul 529) (NALR-Mold. III, material 
necatrografiat la întrebarea 1195). Așadar, distincţia copac arbore nefructifer” — pom arbore fructifer! este 
pe deplin justificată, motiv pentru care este și prezentată ca atare în DLR. 

Însă metoda împiedică preluarea acestor distincţii în cele două dicţionare de sinonime, deoarece dic- 
ţionarele de sinonime actuale omit unul dintre obictivele esenţiale ale unui dicţionar: definiţia. În astfel 
de circumstanţe, rezultatul este previzibil: trimiteri la termenii sinonimi față de care se află într-un raport 
de opoziţie, separați doar prin virgulă, doar unul dintre termeni (lemn) fiind precedat de o specificare. 
La această enumerare se adaugă nescuzabilele repetări ale exemplelor, care fie sînt inutile, fie provoacă 
confuzii: 


copac s. (bot.) arbore, pom, (înv. şi pop.) lemn (Uz ~ falnic). 
pom s. (bot.) arbore, copac, (înv. şi pop.) lemn (Uz ~ falnic). 
arbores. 1. copac, pom, (înv. şi pop.) lemn. (Un ~ falnic). 2. [...]. 
lemn s. v. arbore, copac, pom. (Seche & Seche, 1997) 


copac s.m. (bot.) arbore, pom, (înv. şi pop.) lemn, (pop.) arvune, (reg.) dilan. Copacii din 
livadă au înflorit. Stăm la umbra unui copac. 

pom s.m. 1. (bot.) arbore, copac (înv. şi pop.) lemn, (pop.) arvune, (reg.) dilan. Pomii din 
livadă au înflorit. Stăm la umbra unui pom. 2. (reg.) v. prun [...]. 

arbore s.m. 1. (bot.) copac, pom, (înv. şi pop.) lemn, (pop.) arvune, (reg.) dilan. Arborii din 
livadă au înflorit. Stăm la umbra unui arbore. 

lemn s.n. |. 1. [...]. 2. v. arbore, copac, pom [...]. (Cobeţ & Manea, 2013) 


Limitele unei astfel de abordări lexicografice (limită impusă de autori)—adică o enumerare a sinonimelor, 
cu specificări minime—induc și o limită a utilității dicţionarelor, lucru exprimat în termeni foarte plastici 
de Rosselli în introducerea la Dizionario moderno dei sinonimi e dei contrari: 


I „dizionari” que si limitano a registrare i sinonimi a fianco del lemma con la sola indicazione 
delle categorie grammaticali o, al più, con generiche indicazioni dei loro significati estensivi e 
figurati, possono avere una loro ragione d'essere per chi ha fretta e non ha esigenze di gusto; un 
po’ comme i fast food rispetto a un ristorante. (Rosselli, 1997, p. IX) 


Metoda exemplificării este însă şi mai puțin convingătoare. Ce utilitate au exemplele „Un copac / pom 
/ arbore falnic”, „Copacii / pomii / arborii din livadă au înflorit” sau „Stăm la umbra unui copac / pom 
/ arbore”? De ce nu au repetat autorii celor două dicţionare exemplele și la articolul lemn? Pentru sim- 
plul fapt că este vorba despre un regionalism/arhaism? Avînd în vedere că răspunsul la întrebarea „În 
livadă cresc pomi, dar în pădure ce cresc?” este „lemne” (vezi supra), şi acest termen poate avea deter- 
minantul falnic. În schimb, despre un pom (fructifer) nu se spune că este falnic, din cauza taliei re- 
duse. Dar se poate spune că este falnic atunci cînd trăsătura distinctivă (/fructifer/) este anulată şi are 

înţelesul de “copac sau “arbore. Exemplificarea prin utilizarea determinantului umbră pentru toţi ter- 
menii sinonimi (din nou cu excepţia lui Zema) este absolut inutilă. Se poate sta și la umbra unui bolo- 
van/bloc/stilp/camion/panou/gard/măceş/frigider/chioşc etc. Astfel, conform metodei exemplificării 
utilizate de autori, exemplul poate fi reluat la orice cuvînt care desemnează o realitate care face suficientă 
umbră pentru o persoană. Însă ceea ce nu trebuie trecut cu vederea este faptul că aceste exemple au fost 
gîndite special pentru aceste sinonime. Prin urmare, autorii au făcut în mod intenţionat un lucru inutil. 
Redăm, pentru comparaţie, exemplele dintr-un dicţionar de sinonime al limbii franceze apărut la 1569 


(Gerard de Vivre): 


Or, plusieurs articles font apparaître que si de Vivre se situe dans la tradition ancienne des Sy- 
nonyma médiévaux, ce n'est pas pour collecter des phrases équivalentes mais pour faire fonction- 
ner les synonymes d'un mot en contexte. On lit ainsi à l'entrée Couper que Pon « taille » des 
rameaux et que Lon «tranche» une tête: 

Couper. 

Coupez le net la terre. 

Taillons quelques rameaux de ces arbres. 

Après lui avoir tranché la tête. (Leclercq, 2006, p. 33) 


Spre deosebire de exemplele din Seche & Seche (1997) şi Cobeţ & Manea (2013), exemplele au un aport 


semnificativ în înţelegerea diferenţelor dintre sinonime. 


2.4. mal-țărm 


Punerea în raport de sinonimie cu țărm precizează sensul termenului mal în acest context. În DLR cei doi 
termeni sînt prezentaţi astfel: 


mal s.n. 1. [...]. 3. Fişie (îngustă) de pămînt de-a lungul unei ape. V. țărm, faleză. Răpegiunea 
apii îndată-l va duce la malul dintiiu, de undi au ieşit [...]. 


țărm 1. Fişie de pămînt de-a lungul unei ape (mari), mai ales lîngă mare; p. ext. Regiune situată 
lingă o întindere de apă. V. coasă, faleză, liman, litoral, mal’, margine (1.3), plajă, pristaniste, 
rîpă! (2), schelă, schele (v. schelă 1) [...]. (DLR) 


Diferenţa dintre aceste două sinonime este dată de specificarea din finalul definiţiei lui 7ârzp „[de-a lungul 
unei ape] (mari) mai ales lîngă mare”. Diferenţa este mai clară la nivelul limbii literare, deoarece despre 
o apă curgătoare sau o apă stătătoare mică se spune că are maluri, și nu ţărmuri. Privite şi din perspectivă 
diacronică, lucrurile stau exact așa cum sînt prezentate în DLR, exemplele fiind foarte clare („ţărmurii 
Dunării”, „țărmurile rîului”, „țărmurele Bîrladului” etc.). 

Răspunsurile pentru „mal” din ALR II (h. 824) arată că pentru o apă curgătoare se folosesc ambii 
termeni, fărm dominînd aria nord-vestică, iar mal aria sud-estică, fără schimbări semnificative în ancheta 
pentru întrebarea 1634 („O apă curge între două ...? [gest]”) pentru seria ALRR/NALR (ALRR-Maram. 
IV, planşa LV; NALR-Ban. II, h. 538; NALR-Olr. II, h. 328; ALRR-Munt. IV, h. 541, material 
necartografiat; NALR-Mold., răspunsuri la întrebarea 1634). 

Prezentarea din cele două dicţionare de sinonime, în lipsa definiţiei şi a specificărilor privind variaţia 
diacronică și diatopică, se reduce la o simplă repertoriere, la care se adaugă repetarea exemplelor de la un 
articol la celălalt: 


mal s. (geogr.) 1. liman, litoral, margine, țărm, (înv.) pristaniște, vad. (~ Mării Negre.) 2. 
coastă, țărm. (Pe ~ul Oceanului Atlantic). 


! Răspunsul este „mal”, cu excepţia cîtorva puncte (461, 462,466, 468 şi 476). Îi mulțumesc colegului Florin-Teodor Olariu 
pentru punerea la dispoziţie a acestei informații. 

zărm s. (geogr.) 1. liman, litoral, mal, margine, (înv.) pristaniște, vad. (A petrecut vacanța pe 
~ul Mării Negre.) 2. coastă, mal. (Pe ~ul Oceanului Atlantic). (Seche & Seche, 1997) 


mal s.n. (geomorf.) 1. liman, litoral, margine, rivieră, țărm, (reg.) luncă, (înv.) pristaniște, rîpă, 
vad, (fran. înv.) rivaj. Nisipul de pe malul Mării Negre este fin. Tahtul a fost ancorat nu departe de 
mal. 2. coastă, țărm. Pe malul oceanului clima este umedă. 3. [...]. 


zărm s.n. (geomorf.) 1. liman, litoral, mal!, margine, rivieră, (reg.) luncă, (înv.) pristanişte, 
râpă, vad, (fr. înv.) rivaj. Nisipul de pe țărmul Mării Negre este fin. 2. (geomorf.) coastă, mal!. Pe 
țărmul oceanului clima este umedă. 3. |...]. (Cobeţ & Manea, 2013) 


Inutilitatea exemplelor nu mai trebuie comentată. Raportul de sinonimie, prezentat cu claritate în DLR, nu 
poate fi dedus în nici unul dintre cele două dicţionare de sinonime. Vad nu este sinonim cu făr7p sau mal, 
la fel cum ramură nu este sinonim cu copac, arbore sau pom. Vad poate avea înţelesul de „zonă acostabilă 
(a țărmului)” sau „parte a malului de lîngă vadul unui rîu” (prin metonimie, indiferent de tipul de vad, cf. 
DLR, s.v.), însă partea și întregul nu sînt sinonime (chiar dacă în vorbire pot fi înlocuite prin sinecdocă). 
Baza trimiterii la termenul /uncă din Cobeţ & Manea (2013) se află în lucrarea care oferă aproape întreg 
materialul pentru cele două dicţionare de sinonime, și anume DLR: 


luncă s.f. [..]. (Prin lărgirea sensului) Mal! (1.3). Până să ajung pă luncile mării, văzui de 
departe... o corabie plutindă [...]. (DLR) 


Uzul termenului /uncă cu sensul de “mal” este reprezentat printr-un singur exemplu, a cărui interpretare nu 
este sigură, avînd în vedere atît contextul, cît și sensul general al prepoziţiei pe în cazul verbelor de mișcare. 
Pentru sensul de “mal, indiciul sigur ar fi fost prepoziţia la. Mai curînd este vorba despre sensul obișnuit 
al termenului /uncă, cu deosebirea că nu este aceasta nu se află pe malurile unei ape curgătoare, ci pe malul 
mării. 


3. Concluzii 


Din exemplele analizate se poate observa o abordare aproximativă a sinonimelor în dicționarele de speciali- 
tate. Chiar dacă există o organizare a articolelor pe baza sensurilor, subsecţiunile nu se disting uneori între 
ele, aşa cum ar fi, de exemplu, sensurile 1 şi 2 ale termenilor mal şi țărm, unde sinonimul zărzp, respectiv 
mal, apar atât în secțiunea 1, cît și în secţiunea 2 (vezi supra). În ceea ce priveşte exemplificările, atît Seche 
& Seche (1997), cît şi Cobeţ & Manea (2013) par să aibă ca obiectiv anularea trăsăturilor distinctive, fie 
acestea semantice sau de nivel de limbă. Căutarea unor structuri imune la diferenţa dintre sinonime pare 
să fie singurul lucru important pentru autori. În acest fel, pot fi trecute în rîndul sinonimelor și cele de 
tipul „om” şi „bou” de la Aristotel, care pot fi uşor susţinute prin exemple de tipul „Un copac/pom/arbore 
falnic” sau „Stăm la umbra unui copac/pom/arbore”: „Un om/bou puternic”, „Pe cîmp era un om/bou”. 

Metoda „cumulativă” este limitativă şi, în consecinţă, dicționarele de sinonime bazate pe aceasta au o 
utilitate redusă, cu atît mai mult cu cît posibilităţile de organizare internă a articolelor a fost insuficient 
exploatată. Nivelul și utilitatea unor astfel de dicționare se pot deduce prin simpla lor consultare. Dacă 
în privinţa metodei cumulative planează o întrebare privind nivelul științific și gradul de utilitate, metoda 
exemplificării se dovedeşte a fi contra-ştiinţifică. Într-o lucrare ştiinţifică se pot omite, în mod intenţionat 
sau nu, anumite detalii, ceea ce ţine de metodă sau de nivelul de cunoaștere a obiectului de studiu, însă 
utilizarea intenţionată a unor exemple total irelevante, care, în plus, ar sugera o sinonimie perfectă, nu mai 
este o problemă de nivel ştiinţific, ci de etică ştiinţifică. 

Avînd în vedere modul în care sînt redactate cele două dicţionare de sinonime, se poate afirma că 
utilitatea lor este mult redusă față de potenţialul unor lucrări de astfel de dimensiuni. Ele sînt utilizabile 
doar ca repertorii de sinonime, însă doar de către un (bun) cunoscător al limbii române. Utilizarea lor 
ca eventual instrument auxiliar pentru învăţarea limbii române stă mai degrabă în zona improbabilului, 

deoarece nu de puţine ori ar putea fi generatoare de confuzii. Redactorii unui viitor dicţionar de sinonime 
al limbii române vor fi obligaţi nu doar să depășească asemenea modele, ci să se și delimiteze de acestea în 
unele privinţe. 

